### Beslutning

Godkendt.

Fraværende: Joakim Friis

### Sagsfremstilling

## Resume og sagens baggrund

Der er nationale udfordringer med deponikapacitet, herunder også for ARGO's ejerkommuner, der anvender [adresse] til deponi af blandet og mineralsk deponeringsegnet affald. Kalundborg Kommune og de øvrige ejerkommuner står ligeledes over for udfordringer, der følger Miljøstyrelsens afgørelse om at ændre klassificering af deponiet i [adresse]. Administrationen har derfor udarbejdet og iværksat en handlingsplan for at imødekomme eventuelle udfordringer i forbindelse med deponikapaciteten og -klassificeringen.

## Indstillinger

Chefen for Vej, Ejendom og Affald indstiller, at orienteringen tages til efterretning.

## Behandling

Teknik- og Miljøudvalget.

## Sagsfremstilling

I efteråret 2023 har ARGO startet en dialog med Miljøstyrelsen om en kommende udvidelse af deponikapaciteten på [adresse]. I foråret 2024 sendte ARGO ansøgninger for etablering af nye enheder til blandet deponeringsegnet affald og mineralsk affald, hvoraf sidstnævnte indbefatter asbestaffald, idet de nuværende enheder er fyldt godt op. På nationalt plan er flere deponier, herunder [adresse], stoppet med at modtage affald fra andre end ejerkommunerne grundet kapacitetsmangel.

I januar 2025 har Miljøstyrelsen meddelt, at ARGO sandsynligvis ikke kan få lov til at etablere en ny enhed til blandet deponeringsegnet affald, da Miljøstyrelsen ikke længere anser [adresse] for at være klassificeret som et kystnært anlæg. I yderste konsekvens kan det betyde, at ARGO må stoppe for at modtage blandet affald til deponi. [adresse] har tidligere (i 2010) været klassificeret som et kystnært anlæg af Miljøstyrelsen, se Bilag 1 (Status vedrørende kapaciteten for [adresse]).

Kystnære deponier må gerne modtage både blandet deponeringsegnet affald og mineralsk affald til deponi, mens ikke-kystnære deponier kun må modtage mineralsk affald, jævnfør deponeringsbekendtgørelsens regler. ARGO har derfor også sendt en separat ansøgning om at etablere en ny celle til mineralsk affald, så Miljøstyrelsen i princippet kan godkende denne uanset afgørelsen om, hvorvidt deponiet er kystnært.

ARGO har en advokat på sagen i et forsøg på at fastholde klassificeringen af [adresse] som et kystnært deponi. Sagsbehandlingstiderne er dog lange, og i efteråret 2025 risikerer [adresse] at løbe tør for kapacitet for både blandet deponeringsegnet affald og mineralsk affald, herunder asbestaffald. På grund af de nærtstående udfordringer med kapaciteten af deponiet i [adresse] har ARGO rykket Miljøstyrelsens direktion for at få sagsbehandlet ansøgningerne til udvidelse af deponierne, se Bilag 2 (Brev til Miljøstyrelsens direktion - Deponeringskapacitet i [adresse] - kritiske udfordringer med sagsbehandlingen). Miljøstyrelsen fremhæver, at den lange sagsbehandlingstid skyldes en EU-dom, der fastslår, at der ikke må ske en forringelse af grundvand, hvor kravværdien for bestemte stoffer allerede er overskredne. Dette fører til, at der skal fastlægges en ny administrationspraksis, hvilket er den primære årsag til den forlængede sagsbehandlingstid.

På grund af de lange sagsbehandlingstider i Miljøstyrelsen og uvisheder om den fremtidige klassifikation af [adresse] har administrationen udarbejdet en handlingsplan til at imødegå eventuelle udfordringer og senarier, se Bilag 3 (Handlingsplan - udfordringer med deponikapacitet og -klassificering). Denne handlingsplan iværksættes løbende i henhold til sagens udvikling. Desuden er administrationen i løbende dialog med ARGO om sagens udvikling og fælles handlerum for ejerkommunerne.

## Økonomiske konsekvenser

Ingen.